[{"text_idx": "#000003", "text": "Arvustus. Animatsiooni vabastavast olemusest Animisti na\u0308itel"}, {"text_idx": "#000006", "text": "Animatsioon on ehk ko\u0303ige vabam filmikunsti alaliik, kuna vo\u0303imaldab luua ta\u0308ielikult oma maailma, eirates tavapa\u0308raseid fu\u0308u\u0308sikareegleid. Vo\u0303rreldes ma\u0308ngufilmiga on animatsioon la\u0308hemal unena\u0308ole, selle meediumi piiramatud vo\u0303imalused lubavad ja\u0308rgida unena\u0308oloogikat, ehitada uusi maailmu abstraktsuseni va\u0308lja \u2013 kokku\u00adsulandumised, muundumised, grotesksed olendid ja olukorrad, tavamaailma peegeldus taaslavastusena, u\u0308lejoonistusena \u2013 seda loendit vo\u0303ib ja\u0308tkata teab kui kaua, sest fantaasiat ju piirata ei saa."}, {"text_idx": "#000007", "text": "Animist oli eelvisandatu visuaalne va\u0308ljendus. Rahvusvaheline vo\u0303istluskava, uued kodumaised animafilmid ning z\u030cu\u0308riiliikmete loomingu, La\u0308his-Ida animatsiooni ja animadoki eriprogrammid annavad tunnistust tugevast festivalist, mille pa\u0308rast tasub tulla Tallinna ka kaugemalt. Tallinna festivalidele omaselt on ka Animistil hubane tee-ise-aura, mis ei kohusta, vaid vabastab: festivali lo\u0303putseremoonial So\u0303pruses, kus auhindu jagati Jaan Ruusi nimelise baari letilt, sai publik ja\u0308lgida selja taga toimuvat otse kinoekraanilt. Kunagiste kinoteatrite valgustablood ja\u0308ljendav baarisein ja konferansjee (kitsesarvedega Jaanika Arum) sarm muutsid auhinnatseremoonia u\u0308hekaadriliseks vaatema\u0308nguks USA indie-filmide vo\u0303tmes."}, {"text_idx": "#000008", "text": "Animisti ta\u0308navune kava kinnitas taas, et eksperimenteerimine vo\u0303ib ju olla, kuid kui vormima\u0308ngud varjutavad sisu, sulgutakse enda loodud elevandiluutorni. Auhinnad vo\u0303itsid selge loostruktuuri ja sellega sobiva vormistusega to\u0308o\u0308d, oma isiklikke eelistusi sai kolmeliikmeline z\u030cu\u0308rii va\u0308lja na\u0308idata eriauhindadega. Peaauhinna ehk grand prix' sai sel aastal nukufilm \"Pereportree\"1 (Horvaatia-Prantsusmaa-Serbia). Stop-motion-tehnikas edasi antud lugu ra\u0308a\u0308gib perekonnast, mille idu\u0308lli purustavad po\u0303genikud ja so\u0303da. Sugulaste juurde naasnud onuga tuleb kaasa veel hulk inimesi, kes isa ja tu\u0308tre majapidamise lihtsalt a\u0308ra lagastavad. A\u0308a\u0308rmiselt detailirikkalt on kunstnik edasi andnud II maa\u00adilmaso\u0303ja eelse jo\u0303ukama keskklassi eluolu, filmi avakaadrid on sedavo\u0303rd to\u0303etruud, et vo\u0303iks arvata, et tegu on ma\u0308ngufilmiga. Lea Vidakovic\u0301i loodud maailma ta\u0308psus vo\u0303lub juba iseenesest, u\u0308ksikasjalikult la\u0308bi mo\u0303eldud valgus ja kaameranurgad kujundavad kunstilise terviku, milles autor vaatajaga ma\u0308ngima hakkab. Lu\u0308hi\u00adanimatsiooni formaati polegi ehk mo\u0303tet suruda tavapa\u0308rast narratiivi, pigem vo\u0303imaldab ajaline kokkusurutus vo\u0303imendada mingit emotsiooni vo\u0303i kehtestada end la\u0308bi kunstipa\u0308rase autorimaailma."}, {"text_idx": "#000009", "text": "Z\u030cu\u0308rii eriauhinna saanud \"Eeva\" (Eesti-Horvaatia, 2022) on vo\u0303idufilmile tugev rivaal kunstilise viimistluse ja seatud eesma\u0308rgi no\u0303udlikkuse poolest. \"Eeva\" esindab teist traditsioonilist animatsioonitehnikat, joonisfilmi, mis ei ja\u0308a\u0308 antud juhul keerukuselt alla vo\u0303idufilmile. \"Pereportree\" juures said ehk ma\u0308a\u0308ravaks aktuaalsed vihjed so\u0303jale kui ko\u0303ike ha\u0308vitavale katastroofile, kusjuures \"Eeva\" psu\u0308hholoogilisema ro\u0303huga teema \u2013 lein ja ihad \u2013 on omased pigem rahuajale. Siinne maailm on su\u0308mboli\u00adrikas ning seeto\u0303ttu ma\u0308rgiliselt mitme\u00adtasandilisem kui \"Pereportree\", osutades o\u0303hko\u0303rnale eraldusjoonele poeetilis-su\u0308mbolistliku maailmaka\u0308sitluse ja lihtsa loojutustamise vahel, millel \"Eeva\" balansseerib."}, {"text_idx": "#000010", "text": "Sammu lihtsama loo poole teeb z\u030cu\u0308rii esimehe, legendaarse illustraatori ja animameistri Dave McKeani eriauhinna saanud joonisfilm \"Ja\u0308a\u0308kaupmehed\"2 (Portugal-Prantsusmaa-Suurbritannia). Su\u0308damlik lugu ko\u0303rgma\u0308estikus elavast isast ja pojast haarab juba alguskaadritest oma pehme joonise ja elegantse stiiliga. Siingi u\u0308hendatakse pa\u0308evakajalisus isikliku trago\u0308o\u0308diaga, kui emata ja\u0308a\u0308nud isa-poega peavad loobuma oma kodust kliimamuutuste to\u0303ttu. Samas vo\u0303ivad seda vaadata ka nooremad, kartmata keerukat su\u0308mboliku\u0308llust vo\u0303i ootamatult lahvatavat va\u0308givalda."}, {"text_idx": "#000011", "text": "Festivalil sai kaks auhinda Iraani animaatori Yegane Moghaddami \"Meie koolivorm\"3. Sotsiaalne satiir u\u0308hiskondlikest normidest, mis peavad vormima koolilapsi, vo\u0303itis z\u030cu\u0308rii liikme Natalja Mirzojani eriauhinna ja Jutupauniku auhinna, millega premeeriti filme, kus so\u0303na ja pilt teineteist ma\u0308rkimisva\u0308a\u0308rsel viisil toetavad. \"Meie koolivorm\" on saanud parima debu\u0308u\u0308di auhinna ka Annecys. Moghaddami satiir on muhe ja soe ning so\u0303numi edasiandmise viis meeldeja\u0308a\u0308v ja leidlik. Tekstiilile kantud animatsioonitehnikate abil annab ta sisse\u00advaate suletud u\u0308hiskonda, kus valitsevad ranged ka\u0308itumisreeglid. Karm kord ei suuda aga maha suruda hijab'i all peituvat lo\u0303busust ja avatud meelt, olgu u\u0308hiskondlikud reeglid millised tahes. Moghaddami to\u0303mbluku alt avanev maailm meenutas No\u0303ukogude korda, millest vabanesime 32 aastat tagasi, kuid mis endiselt Peipsi ja\u0308rvest ida pool uute po\u0303lvkondade ajusid so\u0308o\u0308b. Hijab'ide ja punaste pioneerikaelara\u0308ttide vahele vo\u0303ib julgelt to\u0303mmata vo\u0303rdusma\u0308rgi, kuid miskipa\u0308rast on siiani ka Eestis ta\u0308dikesi ja onukesi, kes mo\u0303o\u0303dulinti mo\u0308o\u0308da ka\u0308ies arvavad ko\u0303ige paremini teadvat, kuidas peab va\u0308lja na\u0308gema vo\u0303i kellega magama."}, {"text_idx": "#000012", "text": "Kolmanda z\u030cu\u0308riiliikme Isabela Plucin\u0301ska eripreemia la\u0308ks aga Vene animaatori Varja Jakovleva filmile \"Oneluv\"4. Isikupa\u0308rase ka\u0308ekirjaga joonistatud draama ra\u0308a\u0308gib korrusmajas elava noore naise trago\u0308o\u0308diast, seksuaalva\u0308givallast ja totalitaarrez\u030ciimi all kannatavast u\u0308hiskonnast. Tegevus toimub ku\u0308ll vaid u\u0308hes korteris, kuid see kannab u\u0308ldisemat sotsiaalkriitilist pitserit: Jakovleva na\u0308itab, et midagi pole Vene u\u0308hiskonnas muutunud, vo\u0303i kui, siis ainult hullemaks, sest ametito\u0303endit kuritarvitavatele kagebes\u030cnikutele on lisandunud vo\u0303imude vaikival heakskiidul ta\u0308navatel inimesi peksvad jo\u0303ugud. \"Oneluv\" viitab otseselt totalitaarrez\u030ciimile vo\u0303i selle ja\u0308lgedes kulgevale u\u0308hiskondlikule korrale ja seal toimuvat ei saa u\u0308ks u\u0308hele u\u0308le kanda demokraatlikesse riikidesse. Tro\u0308o\u0308stitusest ja va\u0308ljapa\u0308a\u0308smatusest annab tunnistust ka hall, ilmetu koloriit ja grotesksed tegelaskujud, kellest ainukesena eristub su\u0308mpaatsena va\u0308lja joonistatud peategelane. \"Oneluv\" on tahtlikult ebameeldiv ning esmapilgul koomilisena na\u0308ivad karakterid peidavad endas su\u0308gavat traagikat. Juunis sai film Zagrebis grand prix', samal festivalil hinnati Horvaatia parimaks filmiks Eesti Joonisfilmis valminud \"Eeva\"."}, {"text_idx": "#000013", "text": "Vo\u0303rreldes n-o\u0308 suure filmito\u0308o\u0308stusega on animamaailm inimlikum \u2013 festivalile saab kutsuda ja hinnata ka teoseid, mis juba kuskil auhinna saanud, leviprobleem ja\u0308litab lu\u0308hiformaati aga ko\u0303ikjal. Festivaliprogramm viis mo\u0303tted taas selleni, kus ja kuidas uusi animafilme ka festivali lo\u0303ppedes na\u0308ha saaks. Kuna kavast leiab mitu va\u0308iksemale vaatajale maailma keerukuse paremaks mo\u0303istmiseks sobivat filmi, vo\u0303iks ju tahta, et need jo\u0303uavad ka teleekraanile vo\u0303i muusse kanalisse. Kui vo\u0303tta kas vo\u0303i ETV2 kava, mis ilmselt ko\u0303ige lapseso\u0303bralikum, leiab sealt peamiselt sarjadena sisse ostetud animatsioone, na\u0308puotsaga sekka aastate\u00adtagust kodumaist. Jupiteris on valik suurem, samas pole siiski vo\u0303imalik vaadata kas vo\u0303i kodumaist animatsiooni kogu selle viimaste aastate uhkuses. Varjusurmas on ka Aurelia Aasa algatatud veebiprojekt \"Estonian Shorts\" (), mida peaks haldama Eesti Filmi Instituut, kuid mille ta\u0308iendamine on ilmselt peatunud pa\u0308rast seda, kui projektijuht to\u0308o\u0308lt lahkus. Kunsti\u00adakadeemia avalikustas pandeemia ajal oma valiku EKA animatsiooni osakonna to\u0308o\u0308dest5, ent seegi ettevo\u0303tmine on ja\u0308a\u0308nud algatuse tasemele. EFI keskendub ilmselt pigem portaalile Arkaader (arkaader.ee), kus on oma nurgake ka animatsioonil ja lu\u0308hifilmidel. Samas kahju, kui rahvusvaheliselt ho\u0303lpsasti leitav ja\u0308a\u0308kski magama Okasroosikese su\u0308gavat und."}, {"text_idx": "#000014", "text": "Tallinna \"Animist\" ei tekkinud tu\u0308hjale kohale, Eesti animatraditsioonid ja ka\u0308sito\u0308o\u0308oskus on juba aastaku\u0308mneid olnud rahvusvaheliselt tunnustatud. Vo\u0303iks loota, et nii kohalik kui va\u0308lismaine animakunst saaks senisest laiemalt ka\u0308tte\u00adsaadavaks. Kino So\u0303prus on olnud siinjuures eeskujuks ta\u0308ispikkade seansside ees linastuvate lu\u0308hifilmidega."}, {"text_idx": "#000016", "text": "2 \"Vendedores de hielo\", Joa\u0303o Gonzalez, 2022."}, {"text_idx": "#000019", "text": "Galerii: algas animatsioonifestival Animist Tallinn"}, {"text_idx": "#000023", "text": "Kultuuriportaal soovitab: Leos Caraxi \"Annette\" Jupiteris"}, {"text_idx": "#000025", "text": "Just Film toob ta\u0308navu vaatajate ette rekordilise arvu esilinastusi"}, {"text_idx": "#000030", "text": "Narva muuseumis saab na\u0308ha 72 aastat peidus hoitud kunstiva\u0308a\u0308rtusi"}, {"text_idx": "#000037", "text": "Ekspertkomisjon na\u0308eb Estonia juurdeehitusele kolme vo\u0303imalikku varianti"}, {"text_idx": "#000039", "text": "Pille Kaisel: elu maal ei tohiks olla muinasjutt, vaid reaalsus"}, {"text_idx": "#000042", "text": "Margus Allikmaa filmilinnakust: oleme la\u0308bira\u0308a\u0308kimistega lo\u0303pusirgel"}, {"text_idx": "#000045", "text": "Noored: digilahenduste u\u0308leku\u0308llus ei tee muuseumi a\u0308gedamaks"}, {"text_idx": "#000046", "text": "Haapsalu kultuurikeskuses avati na\u0308itus aulidest"}, {"text_idx": "#000048", "text": "Teatri- ja muusikamuuseumi kogud kolitakse tuleval aastal Maarjama\u0308ele"}, {"text_idx": "#000055", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}, {"text_idx": "#000056", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]